鉴湖松岛歌
王嗣奭 (Ming)
贺监祠前晚风发，千顷湖光一轮月。湖月从来缺复圆，湖风只管傕华发。松岛空存旧日名，苍龙化去秋冥冥。兔丝已断不可续，何人斲得千年苓。高朋满座酒满瓶，狂歌对酒君请听。乾坤莽荡定谁主，向来无我亦无汝。与君宽作百年期，此后相逢不敢许。劝君击筑我吹竽，有酒不饮复何须。一时浮名几冰炭，九原朽骨无贤愚。飘然愿逐赤松去，不识赤松今有无。只有松间古时月，曾照幽人据高梧。